## Rješenje Hrvatske agencije za poštu i elektroničke komunikacije, klasa: UP/I-344-01/09-01/426, urbroj: 376-11-08-07 od 19. listopada 2009.

### NN 137/2009 (13.11.2009.), Rješenje Hrvatske agencije za poštu i elektroničke komunikacije, klasa: UP/I-344-01/09-01/426, urbroj: 376-11-08-07 od 19. listopada 2009.

HRVATSKA AGENCIJA ZA POŠTU I ELEKTRONIČKE KOMUNIKACIJE

3337

Hrvatska agencija za poštu i elektroničke komunikacije na temelju članka 12. stavka 1. točke 5. Zakona o elektroničkim komunikacijama (»Narodne novine« 73/08, dalje u tekstu: ZEK), a u skladu s člankom 217. stavkom 3. te člankom 131. stavkom 2. Zakona o općem upravnom postupku (»Narodne novine« 53/91, 103/96, dalje u tekstu: ZUP), u postupku pokrenutom prema prijedlogu trgovačkog društva H1 TELEKOM d.d., sa sjedištem u Splitu, Put Trščenice 10, protiv trgovačkog društva HT- Hrvatske telekomunikacije d.d., sa sjedištem u Zagrebu, Savska cesta 32, oko uvjeta obračuna i naplate usluga s dodanom vrijednosti, na sjednici Vijeća Hrvatske agencije za poštu i elektroničke komunikacije održane dana 19. listopada 2009. godine, doneseno je

RJEŠENJE

I. Ukida se privremeno rješenje Vijeća HAKOM-a od 30. ožujka 2009., klasa: 344-01/09-01/426, urbroj: 376-11-09-02.

II. Obustavlja se upravni postupak koji je trgovačko društvo H1 TELEKOM d.d. pokrenulo protiv trgovačkog društva HT – Hrvatske telekomunikacije d.d. oko uvjeta obračuna i naplate usluga s dodanom vrijednosti.

III. Ovo rješenje objavit će se u »Narodnim novinama« i na internetskim stranicama Hrvatske agencije za poštu i elektroničke komunikacije.

Obrazloženje

Hrvatska agencija za poštu i elektroničke komunikacije (dalje u tekstu: HAKOM) je dana 13. veljače 2009. od trgovačkog društva H1 TELEKOM d.d. (dalje u tekstu: H1) zaprimila zahtjev za pokretanjem postupka protiv trgovačkog društva HT – Hrvatske telekomunikacije d.d. (dalje u tekstu: HT) oko uvjeta obračuna i naplate usluga s dodanom vrijednosti (dalje u tekstu: zahtjev).

HAKOM, a radi žurnosti postupka dana 30. ožujka 2009. donosi privremeno rješenje (klasa: 344-01/09-01/426, urbroj: 376-11-09-02) kojim se HT-u nalaže pružati usluge obračuna i fakturiranja, uključujući i usluge prisilne naplate ostvarenog telekomunikacijskog prometa pretplatnika T-Com-a za pozive prema uslugama s dodanom vrijednosti u mreži H1 te da u cilju sklapanja novog dodatka ugovoru o međusobnom povezivanju započne pregovore sa H1 oko uvjeta pružanja spornih usluga, ujedno ne primjenjujući odredbe Posebnih uvjeta pružanja usluga obračuna i naplate za usluge s dodanom vrijednosti.

Na održanoj usmenoj raspravi 7. rujna 2009. HT predlaže da podnositelj zahtjeva isti i precizira s obzirom na izmijenjene okolnosti uslijed kojih je daljnje vođenje postupka bespredmetno

Dana 14. rujna 2009. HAKOM zaprima podnesak H1 o povlačenju zahtjeva, s obzirom na činjenicu mirnog rješenja spora među strankama.

Prema članku 217. stavku 3. ZUP-a ukida se privremeno rješenje Vijeća HAKOM-a od 30. ožujka 2009., klasa: 344-01/09-01/426, ur.broj: 376-11-09-02, te je Vijeće HAKOM-a odlučilo kao u točki I. rješenja.

U skladu s prijedlogom H1 za povlačenjem zahtjeva, odnosno kako je stranka na čiji zahtjev je upravni postupak pokrenut odustala od zahtjeva, Vijeće HAKOM-a je na temelju članka 12. stavka 1. točke 5. ZEK-a, a u svezi s člankom 131. stavkom 2. ZUP-a, odlučilo kao u točki II. rješenja.

Na temelju članka 14. stavka 4. ZEK-a ovo rješenje objavit će se u »Narodnim novinama« i na internetskim stranicama HAKOM-a.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka ovog rješenja.

Klasa: 344-01/09-01/426
Urbroj: 376-11-08-07
Zagreb, 19. listopada 2009.

Predsjednik Vijeća
Miljenko Krvišek, dipl. ing. el., v. r.

Rješenje, NN 137/2009-3337